ORDE do 21 de xuño de 2006 pola que se aproba definitivamente a modificación puntual do Plan Xeral de Ordenación Municipal do Concello da Coruña, para rectificación dunha aliñación en cuarteirón pechado.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 31/07/2006

O Concello da Coruña remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. Concello da Coruña dispón na actualidade de Plan Xeral de Ordenación Municipal aprobado definitivamente en data do 19-10-1998.
2. A modificación é formulada polo Concello da Coruña e ten por finalidade a alteración dunha aliñación no nº 40 da rúa Castiñeiras que o plan xeral recolle cun recuamento triangular respecto do resto dos soares edificables da dita rúa.
3. Antecedentes e tramitación:
* O concello non solicitou o informe previo á aprobación inicial previsto no artigo 85.1º da Lei 9/2002, de ordenación urbanística e protección do medio rural de Galicia, modificada pola Lei 15/2004, por entender que neste caso é de aplicación o disposto no artigo 93.4º da dita Lei 9/2002.
* O Concello Pleno, en sesión de data do 6-2-2006, acordou a aprobación inicial da modificación puntual. Posteriormente o expediente estivo sometido á exposición pública previa publicación dos correspondentes anuncios no DOG nº 32, do 15-2-2006 e nos xornais El Ideal Gallego e Voz de Galicia ambos os dous en data do 14-2-2006, sen que durante o dito trámite se presentase ningunha alegación segundo o certifica o secretario en data 16-3-2006.
* No expediente consta informe da Dirección Xeral de Desenvolvemento Sostible da Consellería de Medio Ambiente de data do 3-3-2006 no que se informa que a modificación non produce efectos significativos na sustentabilidade do seu contorno de afectación.
* Así mesmo consta informe proposta dirixido ao Pleno, asinado polo asesor técnico, o arquitecto municipal e o director da área de urbanismo e rehabilitación, en sentido favorable á aprobación provisional.
* O Pleno do Concello, en sesión de data do 3-4-2006, acordou a aprobación provisional da modificación puntual do PXOM.
O proxecto remitido está redactado e asinado en data novembro de 2005, polos arquitectos Fco. Javier e Fernando Fraga López, e Carlos e Gonzalo Mantiñán Campos.
II. Consideracións e fundamentación.
II.1. Con data do 12-6-2006, a Dirección Xeral de Urbanismo elevou un informe-proposta de resolución, en que se expresa o seguinte:
1. As razóns de interese público en que se fundamenta a modificación proposta polo concello consisten na mellora da solución formal e funcional das fachadas do cuarteirón na súa fronte a rúa Castiñeiras, que quedaría cun tratamento conxunto sen entrantes e evitaríase a medianeira vista do edificio colindante, cumprimentando o disposto no artigo 94.1º da Lei 9/2002, de ordenación urbanística e protección do medio rural de Galicia.
2. Descrición e análise da modificación proposta polo concello:
A modificación afecta a unha parcela de 107 m que pretende adiantar a súa aliñación, ocupando unha superficie triangular de aproximadamente 14 m que pertence ao solo destinado a vía pública.
A parcela en cuestión regúlase pola norma zonal 2 de edificación en cuarteirón pechado. O artigo 7.2º.2. punto 4 da normativa do PXOM, establece unha edificabilidade igual á resultante de multiplicar a altura, medida en nº de plantas, polo 70% da superficie da parcela edificable o que no caso que nos ocupa supón unha edificabilidade total de 107x0,70x6=449,40 m totais.
Tanto no proxecto redactado polos técnicos como nos informes técnicos que se inclúen no expediente administrativo, maniféstase a vontade de que o aproveitamento non sufra incremento como consecuencia da modificación do PXOM proxectada, non obstante no proxecto mantéñense os índices da normativa aplicable. Como consecuencia da modificación da aliñación, a parcela sufre un pequeno incremento de 14 m o que por aplicación directa da norma zonal 2, suporía un incremento de aproveitamento de 14x0,7x6=58,8 m en total.
Co obxecto de que non se produza o incremento de intensidade de uso respecto da establecida no PXOM, que segundo o establecido no artigo 94.3º da Lei 9/2002 requiriría a previsión das maiores dotacións públicas, procede condicionar o aproveitamento resultante da nova configuración da parcela de xeito que non poida superar o aproveitamento que ten na actualidade, isto é, o resultante de multiplicar a altura máxima admisible en nº de plantas, polo 70% da superficie que na actualidade ten a parcela edificable.
II.2. De conformidade co artigo 89 da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos plans xerais de ordenación municipal correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
1º Aprobar definitivamente a modificación puntual do PXOM do Concello da Coruña para rectificación dunha aliñación en cuarteirón pechado na rúa Castiñeiras, de acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, coa condición de que a superficie que se engade á parcela edificable non pode xerar aproveitamento.
2º Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
3º Notifíquese esta orde ao concello e publíquese no Diario Oficial de Galicia.
Santiago de Compostela, 21 de xuño de 2006.
María José Caride Estévez
Conselleira de Política Territorial, Obras Públicas e Transportes